**LO HAUR PRAUBÈIRA**

 Qu'i avè un còp un haur s'aperèva Praubèira. Qu'èra praube! Praube com lo gat deu jutge ! Tan praube, que per arribar a víver que calè, mantun còp, enviar los sons mainatges ad amassar, capvath lo temps, fauta de pan a la maison. Un ser d'ivèrn, Praubèira qu'èra seitat au còrn deu huc, dab los mainatges, en atinents que sa hemna botèssi lo chic deu sopar sus la taula, un vielh praube tot espelhandrat que vinot turtar a la pòrta, en disents :

 « Pr'amor de Diu, bravas amnas, e'm balharetz pas un chic de plaça au pè deu larèr, per passar la neit, dab un troçic de pan, shetz vos privar?

 — Entratz, praube òmi, entratz, ce responot Praubèira, haram totjamèi com púsquim. »

 La hemna n'èra pas contenta ; ronhèva entermiei las dents :

 « Espiatz donc ! Èm pas pro coarres ? Qu'am daun, tot d'ací aquí, enviar los mainatges har córrer la clusca, d'un estrem a l'aut, e enqüèra adara te vas méter a lotjar los passants !

 — Bò! ce ditz Praubèira, cau aver compassion! Quauques bocins de mèi o de mens, que vòs que singui ! Pòrta lo chic dont i a.

 E que dishot a l'òmi :

 « Sabetz, lo qui es praube n'es pas ric. I aurà pas gran causa a botar dab lo pan, mès que partatjaram de bon còr. Hètz-vos entau larèr, qu'ètz tot estramsit. »

 E que lo hit seitar, que gitèt quauques garralhs suu huc, e quèn lo vielhòt s'estot bien escalorit, que lo hit méter a la taula costat d'eth sus l'escabèla, en li disents de minjar, se privèssi pas. E lavetz, quèn avoren passat ua pausa a ralhar, que vinè l'òra de se cocar, lo haur e sa hemna que hiren un jaç au pè deu huc per lo praube òmi, de qué passar la neit tan bien com se podossi, e que s'i estenot.

 L'endoman matin, tanlèu com hit jorns, lo praube se luvèt e se prenot son pau per partir; mès au moment de passar lo solar, que dishot a Praubèira :

 Praubèira, asser, davant de vir ací, qu'anori trucar a la pòrta d'un ric : que m'ahoquèt, me volot pas har l'aumòina. Tu, au contra, qu'as tant de cuentas a víver, qu'ès estat pietadós : te'n harà pas dòu, jo que sui lo bon Diu, e en pagas d'aquera bona òbra que't permeti de'm demandar tres causas ; singuin quaus singuin, que las auràs. »

 Ce ditz la hemna tot bas a Praubèira, en lo possants dab lo cobde :

 « Demanda lo riquèir. Qu'èm tan praubes ! Que nos púsquim au mens véder un chic de bon temps, lo restant deus nòsts jorns, e dishar après nosatis quauquarren aus mainatges !

 — Dèisha'm pensar, » ce ditz Praubèira.

 E quèn avot pensat ua pausa, que dishot au bon Diu:

 « Qu'èi ací un vielh trubès : que vorrí que nat de'us qui s'i asseitaràn dessús se'n podossin pas luvar shetz lo mon aubedit. »

 La hemna, en entinents aquò, pèthen·hlèva entre pèth e cueir. Ce ditz tot toishau :

 « Mès vèns pèc ? Que lo diable vòs que t'aprofiti aqueth trubès ? Qu'èm praubes getadèirs ! Te valè pas donc tu mélher demandar lo riquèir ?

 — Qu'es a jo de respóner, ce ditz Praubèira, que demandi çò que m'agrada.

 E que pensèt ua auta pausa, e que dishot au bon Diu :

 « Qu'èi aquí davant la pòrta un pomèr on me vènen totjamèi panar las pomas : que vorrí que nat de'us qu'i arrusplaràn dessús e'n poscossin pas dravar shetz que jo qu'ic permetossi.

 La hemna sabè pas mèi on patir.

 « Pèrds donc tu lo cap, de te dishar escapar lo bonur quèn te vèn atau au davant. Auràs pas tu de qué te crompar pomas e tot çò que vorràs, se un còp as lo riquèir ? »

 Ce ditz Praubèira :

 « Qu'es a jo de respóner, qu'ic hèci com me sap bon.

 — Mès adara, au mens, hèi-te balhar lo riquèir, ce ditz la hemna. T'i damòra pas mèi sonque ua causa a demandar! »

 Quèn avot pensat un aut chic enqüèra, Praubèira se tira de la pòcha ua vielha bossa de cueir, on n'avè pas sovent argent a méter, e que l'apresenta au bon Diu en disents :

 « Que vorrí qu'arren de çò qui entrarà en aquesta bossa e'n podossi pas sortir shetz jo que'n balhèssi l'òrdi.

 — Que serà com ic as desirat, » ce ditz lo bon Diu.

 E que se n'anot. E la hemna comencèt a har bruhèira, e carcar Praubèira de polhadas e d'ensurtas. Praubèira que la dishèt cridar, e se botèt a l'aubratge, en hents l'aurelha shorda.

 Au cap de quauques jorns, un òmi dont Praubèira n'avè pas jamèi vist s'apresentèt a soa casi de tant qu'èra au tribalh.

 « Adiu, haur.

 — Adiu.

 — E que hèis donc tu?

 — E ! Que machi, com veids.

 — Ah ! Aquò es bien. Escota, que cau que'm disis ua causa.

 — Mens que la sabi, òc.

 — M'an raportat qu'avès avut, l'aut desser, quauqu'un a lotjar a toa casi.

 — T'an pas mentit.

 — E que çò que t'a valut, aquò ?

 — Ma fe, arren, e n'èi pas reclamat arren tanpauc.

 — Arren ! Qu'es chic de causa. E ben, mon òme, jo que sui lo diable, e se'm vòs prométer çò que't vau demandar, que't harèi vir hòrt ric, hòrt ric.

 I aura pas digun mèi urós e mèi contènt que tu.

 Que'm va. Mès, davant tot, qu'es çò que'm demandas?

 — T'ic vau díser. En dètz ans, jorn per jorn, que tornarèi ací, e lavetz que seràs a jo, que'm carràs seguir. Mès pendènt aquiths dètz ans, tot l'aur e tot l'argent dont sabis desirar que t'arribarà hens las pòchas au moment medís ; dab aquò que viuràs com un senhor, los joelhs l'un sus l'aut, qu'auràs tot çò que’t puirà har plesir o enveja.

 — Qu'accèpti, » ce ditz Praubèira.

 E tanlèu com avot prononciat aqueth mòt, lo diable que despareishot de davant eth. D'aqueth jorn avant, Praubèira, qu'avè argent a hinda-handa, avot pas mèi nada auta pensada sonque de se reparar de tot çò que s'avè vist dinc aquí. Se hiquèt a har bon temps e bona vita, e córrer d'un plesir a l'aut, shetz se privar d'arren, de mòdas que n'i avè pas un mèi urós e mèi aise a vint lègas a l'entorn.

 E quèn avot vivut dètz ans d'aquera sòrta, un bèth matin lo diable que li torna paréisher davant, e que'u ditz, en passant lo solar de la pòrta :

 « E ben, mon òme, ès prèst ? Qu'èi tinut la mia paraula, que cau téner la toa. Qu'es uei lo pit.

 — Ò ! ce ditz Praubèira, que'm destroncas tant ! E i pensèvi donc mèi briga ! Mès, e'm balharés pas tu dètz ans de mèi, per me har servici ? Que sui tan bien partit a har gandilha, que'm seré desgrèu, ma fe, d'arresignar tan lèu.

 — Non, non! ce ditz lo diable, anis pas ropiagar. L'òra qu'es vinuda, seguir que'm cau.

 — Anèm, ce ditz Praubèira, puishqu'ès tan resolut, dèisha-me solament botar un chic d'òrdi aus mons ahars, e que vèni dab tu. Tè, qu'as aquí un trubès, sèita-te ua pausòta endetant que m'aparelhi. »

 E li apresentèt lo trubès, e lo diable s'i seitèt dessús. Au cap d'un chic :

 « E ben, sui prèst, ce ditz Praubèira ; se vòs, que vam partir.

 — Partim, » ce ditz lo diable.

 E se volot capçar. Mès se trobèt tot susprés, podè pas maglar deu son sièti.

 « Hè ! ce ditz, qu'es donc açò adara ? E'm puish pas destacar d'aqueth trubès !

 — Qu'es enqüèra ua causa curiosa! ce ditz Praubèira. Aten, que't vau balhar un chic d'ajuda. »

 En disents açò, que se gaha un gran pau vorrugat qu'i avè aquí darrèr la pòrta, que s'apròcha deu diable, e se bota a li'n balhar, e au long e au travèrs, e de totas las faiçons, a estingla de còs. E lo diable bramar com un buu, e demandar perdon e gràcia. Praubèira escotèva pas 'rren, bumpèva com un shord : un truc atinè pas l'aut. Ce ditz a la fin, quèn n'avot pas mèi len :

 « Salhiràs pas d'aquí, hilh de garça, sonque m'agis prometut de'm dishar víver en patz pendent dètz ans enqüèra, e de'm balhar aur e argent, au mon desir, com as hèit dinc ací.

 — T'ic prometi, t'ic prometi, ce cridèt lo diable, larga-me viste. »

 E Praubèira que'u balhèt l'aviada.

 Lavetz lo haur se tornèt méter a víver com hadè de davant : se balhèva bon temps, tant com podè, gitèva son argent a can e a gat, e se trobèva totjamèi las pòchas autan plenhas un còp com l'aut. De mòdas aquiths auts dètz ans s'acabèren, com los permèrs ; e, un jorn, lo diable li torna enqüèra paréisher a la pòrta ! Mès aquest còp n'èra pas mèi solet : qu'avè ua gran coderilha de petits diablòts a la siga. E que ditz a Praubèira :

 « E ben, hòu grith, e i èm ? Uei, mon òme, que m'èi miat mas gents ; lo ton trubès me'n harà pas mèi nada. Anèm, haut ! Veids lo camin ?

 — Hè ! ce ditz Praubèira, e'm balharés pas donc tu dètz praubes ans mèi ? Que te'n costaré tan chic, e a jo que m'adobaré tan bien !

 — Non! non! ce respon lo diable, tot borredís, i a pas a prediquejar, avança-te solament. T'ès pro divertit, be, hòu garinhon !

 — Anèm, ce ditz Praubèira, pusque tant cau, dèisha-me méter un chic d'òrdi aus mons ahars, e qu'arribi. Entertant, se v'anujatz, tu e ton monde, pujatz sus aqueth pomèr, aquí davant la pòrta, e atrapatz-ves quauquas pomas ; son pas maishantas. E vos prívitz pas; pusque me'n devi anar, me'n carrà pas mèi, tant vau ve'n aprofítitz. »

 Los diablòts s'ic tornèren pas har díser ; qu'arrusplan suu pomèr, viste, viste, tots en cussa, e aquí minjar pomas ; dinc a tant lo gran diable, s'èra damorat en bas e que'us espièva har, que n'avot guilha tanben ; que comencèt a díser :

 Sogatz-me donc ua d'aquiras pomas, per véder se son bonas.

 —O òc ! ma fe, ce dishoren, hèi com nosatis, mon òme, vè-te'n cúlher se vòs. »

 E lo diable qu'arruspla tanben sus l'aubre, e se hica a atrapar pomas.

 Qu'èra çò qu'atinè Praubèira. Shetz díser arren, se va préner ua gran barra de hèr bien agudada qu'èra aquí tota prèsta, que la pòrta suus carbons, e se bota a har anar lo bohet, dinc a qu'avot hèit vir la punta tota roja. E que s'apròcha deu pomèr. Quèn viren aquò, los diables que començan a voler dravar au mèi viste, mès se damorèren apitranglats sus l'aubre, shetz se'n poder destacar. E Praubèira chacs decí, chacs delá, dab son hèr roge, tchrrt ! de cap end ‘quiths marrecuus, e córrer de l'un a l'aut shetz los dishar paus ni trèvis ! Bramèvan ! Ic esmonèvan tot, com bèths burlats qu'èran.

 « E ben, mon òme, e com tròbas las pomas ? ce disè au vielh diable, en bèth lo horchigants. T'ès güardat deu trubès, mès t'èi gahat totun ! Dravaràs pas d'aquí, tu e ton monde, sonque m'agis prometut de'm dishar víver en patz pendènt dètz ans enqüèra, e de'm balhar aur e argent tant com ne vorrèi, com as hèit dinc adara.

 T'ic prometi, t'ic prometi, ce'u cridèt lo diable, tot eishantat, dèisha-nes anar.

 — Dravatz donc, saloprissa, ce ditz Praubèira, e hètz-me lutz un chic viste, que púdetz a cramat. »

 E diable e diablòts que sautèren de l'aubre tots sorra-borra, e que se'n tornèren, per la part d'ond èran vinuts, en se hrochants lo cuu.

 Lo haur se tornèt donc méter a víver com avè hèit dinc aquí, urós com l'arrat au palhèr ; se balhèva bon temps, mèi hòrt que jamèi, shetz que la soa borsa se'n sentissi l'un còp mèi que l'aut, e çò que volè, qu'ic avè. Mès aquí dètz ans que passèren enqüèra, e un jorn lo diable e tot un brulh de diablòts que li tornan tombar dehens tot de còp, shetz que n'avossi vist un arribar per suu camin : n'i avè deus grans, deus chicòis, deus negues, deus roges, tot qu'èra emposoat de diables.

 « Hòu hòu ! ce ditz Praubèira, arren sonque aquò ? Mès as pas dishat digun a toa casi, aquesta ambrada ?

 — Non, ce respon lo diable, pr'amor dab tu que hèi bèth s'assegurar, vaupauc lo qui ès ! Anèm, comença a vir.

 — Òc hò, ce ditz Praubèira, e aquest còp, ma fe, e'm serà pas de grèu de seguir, percé, a bien díser lo vrai, que'm sui hèit plan pro de bon sang. Que partiram quèn vulhis... Qu'es esgau, totun, be, que m'atz balhat ua bròja paur, tu e ta gent, en me tombants davant, aquí tot de còp, shetz díser vira, com s'èratz sortits de devath tèrra ! Mès com vos i ètz donc pres ? E ! Se ves coneishí pas, me haretz just créder qu'atz mèi de poder que lo bon Diu!

 Ce ditz lo diable tot goden·hlat :

 « N'am pas mèi que Diu, mès que n'am autant. Que nos cambiam en çò que vòlem, qu'éntram on vòlem, shètz que nes vedin, per estret qui singui lo cròt.

 — Ò ! Aquò, ce hit Praubèira en segotints lo cap, qu'es bon a díser.

Quèn lo bon Diu passèt per 'cí, l'aut còp, que m'assegurèt que podèn, eth e sa gent, se har tan chicòis, tant chicòis, serén pas en carcas de dar tots amassa hens ua quita borsa. Entà ne har autant, vosatis, en çò que vos carretz donc cambiar?

 — Puh ! Un bèth ahar ! ce ditz lo diable. S'i avè pas arren mèi mauaisit !

 — Qu'ès un vantaire, ce ditz Praubèira. E'm vorrés lèu har véder, tu, que puiretz estar tots en aquesta borsa ací, ma fe ?

 En disents aquò, s'avè tirat la vielha borsa de cueir de dehens la pòcha, e que la tinè tota aubèrta entermei las mans. Tot de còp, pst ! aquiths diables se dehonen tots en hum, e i entrar a hum end aquera borsa, e i entrar a hum end aquera bossa, foh ! foh ! n'i damorèt pas lo mendre chic dahòra. E quèn tot i estot, lo diable que cridèt :

 « E ben, i èm o i èm pas ?

 Mès lo haur, shetz respóner arren, rap ! que barra viste la borsa, que noda bien las ligas, que la pòrta sus l'enclumi : e se bota a trucar aquí dessús, a còp de martèth, tant com avè balanç. E aquí diables plànher ! E crits, e avuquits end aquera bossa !

 « Larga-nes ! Larga-nes ! Que nos esbugas !

 Èra ua gaunhèrra hòla ! E tan mèi arraujèvan, tan mèi lo haur bumpèva, shetz s'esmagar d'arren. Ce ditz a la fin, quèn se n'estot hartat :

 « Que v'aprimissi tots com bèth denèrs, cascantàs los qui ètz, se'm prométetz pas que jamèi ne'm tornaratz paréisher davant, e que'm disharatz víver en patz, tant com me sabi bon, e com me hèci plesir.

 — T'ic prometi, t'ic prometi, ce cridèt lo diable : aubrís aquera borsa. »

 Alavetz, qu'èra arribat aquí on ne volè vir, Praubèira que desliguèt la borsa, e los diables que descampèren, shetz s'ic dishar mandar, tots coda-l'i-coda, en ronhants com bèths pòrcs, e jamèi desempús ne los an tornats véder.

 E aquò que hèi que Praubèira qu'es totjamèi sus la tèrra.

 Jo que botèri lo pè sus ua molua,

 Que me'n tornèri entà Lua.

(Contat en 1879 per Estève Baleste, dit Non, gemaire, vielh de quaranta ans, vadut a Lua, abitant La Bohèira.)

Féliç ARNAUDIN - Contes